《蒲元亨画四时扇图》
宋代·释德洪

画工妙物无不可，谁能笔端自忘我。醉蒲睡著呼不闻，但见解衣盘礴裸。

起来漱墨滋破砚，霜绡只尺开纨扇。点缀四时无不有，但觉眼前红绿眩。

云破连峰青碧开，林梢时复见楼台。断桥落日空流水，为问秦人安在哉。

春山杳霭知何处，夏木森森蔽云雨。秋阴未破雪满山，笑指千峰欲归去。

看山对客忆蛾眉，客去愁多自不知。满眼匡庐看画轴，平生坐愧虎头痴。

万事浮云定何有，白鹤归来千载后。江山长在身世忙，岁月不移舟壑走。

对此未归心欲折，借君玉斧修圆月。会看谈笑满清风，讵使人间畏炎热。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。